Enn og aftur höfum við verið minnt á hvað orkuinnviðirnir okkar eru mikilvægir heilsu , öryggi og lífsviðurværi fólks . Aftakaveður gekk yfir landið í vikunni og þrátt fyrir umfangsmikinn undirbúning og viðbúnað þeirra sem stuðla að öryggi og velferð landsmanna varð víðtækt og fordæmalaust rafmagnsleysi með tilheyrandi tjóni og óþægindum . Starfsfólk veitufyrirtækjanna , ásamt björgunarsveitum , lögreglu , slökkviliði og fleirum , hefur unnið sleitulaust að því undanfarna sólarhringa að koma rafmagni og hita aftur á í þeim landshlutum sem verst urðu úti . Aðstæður hafa verið erfiðar og reynt hefur á samstarf , þekkingarmiðlun og fagmennsku allra aðila sem að málinu hafa komið . Samorka , samtök orku - og veitufyrirtækja , vill þakka starfsfólki veitufyrirtækjanna og öðrum viðbragðsaðilum sem hafa lagt sig fram við að koma samfélaginu í samt horf en því verkefni er hvergi nærri lokið , þar sem nokkurn tíma mun taka að gera að fullu við skemmdir af völdum veðurofsans . Góðir innviðir eru undirstaða samfélagsins . Við megum hins vegar aldrei taka þeim sem sjálfsögðum hlut . Hlúa þarf að þeim ; endurnýja þegar við á og styrkja þá , svo allir geti notið sömu lífsgæða og tækifæra og draga úr líkum á samsvarandi tjóni sem varð nú . Það þarf einnig að horfa til framtíðar þegar kemur að innviðauppbyggingu svo hægt verði að mæta þörfum samfélagsins í öllum landshlutum . Orku - og veitugeirinn byggir á öflugu starfsfólki , því kerfin okkar virka ekki bara af sjálfu sér . Að baki er vel menntað fagfólk sem vinnur að mikilvægum samfélagslegum verkefnum á hverjum degi . Enn og aftur minnir það okkur á hversu brýnt er að hlúa vel að iðn - og tæknimenntun í landinu , svo hægt verði um ókomna framtíð að sinna þessum grunnstoðum samfélagsins . Ríkisstjórnin hefur tilkynnt að til standi að stofna starfshóp um raforkuinnviði og fagnar Samorka því . Nú reynir á að orkuinnviðir fái þann framgang í skipulags - og leyfisveitingamálum sem til þarf svo þau standi að minnsta kosti ekki í vegi fyrir því að innviðirnir séu á hverjum tíma eins og best verður á kosið fyrir samfélagið . Höfundur er framkvæmdastjóri Samorku .